Ole Paus kom tilbake til Norge som major i 1945, og fikk straks sentrale roller i gjenoppbyggingen av det norske Forsvaret. I 1940- og begynnelsen av 1950-årene forsøkte den daværende etterretningsoffiseren også å oppklare omstendighetene rundt svogeren Holsts død, men forsvarssjefen, general Ole Berg, hans gamle sjef fra Generalstaben før krigen, rådet ham til å la saken ligge og sa at det var «livsfarlig» å foreta videre undersøkelser. Da jobben som sjef for Etterretningstjenesten skulle besettes etter andre verdenskrig var han en av favorittene, men jobben gikk til Vilhelm Evang som ble innstilt foran ham. Senere skulle han likevel få andre viktige oppgaver.